Undirritun samninga og fyrsta skóflustungan að nýju Garðatorgi , var tekin þann 11. september 2008 . Nýtt Garðatorg er annar áfangi í uppbyggingu á miðbæjarsvæði Garðabæjar og sjá ÍAV um framkvæmdir fyrir fasteignaþróunarfélagið Klasa sem vinna að uppbyggingunni í samvinnu við Garðabæ . Við torgið verða verslanir , þjónustufyrirtæki , menningarlíf og íbúðir . Framkvæmdum við torgið lýkur á árinu 2010 . Stefán Friðfinnsson stjórnarformaður og Haukur Magnússon framkvæmdastjóri tæknisviðs undirrituðu samningana fyrir hönd ÍAV og Halldór Eyjólfsson þróunarstjóri og Ingvi Jónasson framkvæmdastjóri fyrir hönd Klasa . Fyrstu skóflustungurnar tóku bæjarstjóri , bæjarfulltrúar Garðabæjar ásamt stjórnarformanni og framkvæmdastjóra Klasa . Einnig lögðu hönd á plóginn börn af leikskólanum Kirkjubóli sem er í miðbæ Garðabæjar . Verslanir og þjónusta á torginu vorið 2010 Fyrsti áfangi miðbæjarsvæðisins var tekinn í notkun í júní sl. með nýjum verslunarkjarna við Litlatún . Þar eru meðal annars Hagkaup , Byr og þjónustustöð Skeljungs sem áður voru á Garðatorgi . Hjarta nýs miðbæjar verður hið nýja Garðatorg , glæsilegt bæjartorg sem verður miðpunktur mannlífs og menningar í Garðabæ . Ráðgert er að verslanir og þjónustufyrirtæki við nýtt Garðatorg hefji starfsemi vorið 2010 en framkvæmdum við annan áfanga ljúki í lok þess árs . Framkvæmdir við Hönnunarsafn Íslands hefjast væntanlega haustið 2009 . Að framkvæmdum loknum mun torgið einkennast af sterkum bæjarbrag og blómstrandi mannlífi með verslun , þjónustu og lifandi menningarstarfsemi . Hlýlegt yfirbragð og vandaður frágangur Nýjar byggingar við Garðatorg skapa umgjörð um torgið með verslun og þjónustu á jarðhæð en fjölbreyttum íbúðum á efri hæðum . Alls er um að ræða 5.500 fm af nýju verslunarhúsnæði og um 72 íbúðir . Undir torginu verður bílageymsla fyrir viðskiptavini miðbæjarins . Þá mun nýbygging fyrir Hönnunarsafn Íslands rísa við torgið en hönnunarsamkeppni um þá byggingu lauk í vor . Mikill metnaður hefur verið lagður í hönnun bygginga og útisvæða þar sem áhersla er lögð á hlýlegt yfirbragð og vandaðan frágang . Þegar ráðist var í undirbúning verkefnisins var haft að leiðarljósi að hámarka gæði skipulags og að leggja mikinn metnað í útlit og efnisval bygginga . Aukin þjónusta og íbúðir á miðbæjarsvæði samræmast vel kröfu samtímans um að færa þjónustu og verslun nær þungamiðju byggða og stytta þar með vegalengdir og stuðla að sjálfbærri þróun byggðar . Áætlað er að hægt verði að fá ýmsa þjónustu og nálgast fjölbreytt úrval verslana á hinu nýja Garðatorgi . Meðal annars verður þar heilsurækt í hæsta gæðaflokki og ýmsar sérverslanir . Klasi hefur samið við ÍAV um framkvæmdina sem nú fer senn á fullt skrið . Aðalhönnuðir verkefnisins eru THG arkitektar og um verkfræðihönnun sér VST–Rafteikning . Þá hafa Engle architects verið Klasa til ráðagjafar en hugmyndafræði verkefnisins er byggð á þeirra hugmyndum .